Koronavirus: KKNK gaan nie voort nieIn die lig van toenemende kommer oor die nuwe koronavirus (Covid-19) het die bestuur en direksie van die Klein Karoo Nasionale Kunstefees (KKNK) besluit dat dié fees op Oudtshoorn nie soos beplan van 23 tot 29 Maart 2020 sal voortgaan nie. “Die besluit is nie ligtelik geneem nie, en is voorafgegaan deur indringende konsultasie met gesondheidsowerhede, die plaaslike regering, die hoofborg, Absa, vennote en ander rolspelers,” het Hugo Theart, artistieke direkteur van die fees, in ŉ verklaring gesê. “Dit is in die openbare belang van almal wat betrokke is by die fees – kunstenaars, sakevennote, besoekers en dorpenaars – dat ons dié moeilike besluit geneem het.” Crispin Sonn, voorsitter van die direksie, beaam dié standpunt. “Die KKNK is reeds die afgelope 25 jaar ’n belangrike datum op die Suid-Afrikaanse kultuurkalender en het ’n groot finansiële en sosiale impak op die Oudtshoorn-gemeenskap. Die toenemende erns van die Covid-19-pandemie het ons egter genoop om dié besluit te neem.” Alle rolspelers van die onderskeie bedrywe wat deur dié besluit geraak word – kunstenaars, feesgangers wat reeds kaartjies gekoop het, verskaffers, en ander vennote – sal so spoedig moontlik ingelig word oor die pad vorentoe. Verskeie moontlikhede is op die tafel; die uitkoms sal bepaal word deur riglyne van die nasionale regering, en in hoe ’n mate die COVID-19-pandemie internasionaal ontwikkel, het die organiseerders bygevoeg. Hou gerus die KKNK se sosiale media en webblad dop vir verdere aankondigings: Facebook, Twitter en Instagram Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.